## El director general d’Esport destaca el rècord de participació de seleccions nacionals en els FIA Motorsport Games

*** València acull els considerats ‘jocs olímpics de l’automobilisme’ que se celebren per primera vegada a Espanya
* La selecció espanyola compta amb tres pilots valencians: José Manuel Pérez Aicart, de Vinaròs; Germán Sánchez Flor, de Torrevieja i Sandro Pérez, d’Elda**

El director general d’Esport, Luis Cervera, ha destacat el rècord de participació de seleccions nacionals en els FIA Motorsport Games que se celebraran a València del 23 al 27 d’octubre.

En concret, està previst que participen en l’esdeveniment 85 federacions, la qual cosa  significa que “seran els majors FIA Motorsport Games de la història”, segons ha assenyalat Cervera en la presentació de la selecció espanyola que participa en la competició, celebrada a Madrid en el Consell Superior d’Esports.

València acull els considerats ‘jocs olímpics de l’automobilisme’ que es disputaran per primera vegada a Espanya. En concret, les seus són el Circuit Ricardo Tormo, l’Aspar Circuit, la Ciutat de les Arts i les Ciències i la comarca de Requena-Utiel a on es disputaran un total de 27 disciplines emmarcades en 6 categories.

Luis Cervera ha assenyalat que es tracta d’un “esdeveniment únic en el món” que suposa “la guinda de les celebracions del 25 aniversari del Circuit Ricardo Tormo”. A més, ha convidat els aficionats a participar en les diverses proves. “Això serà una festa de l’automobilisme, una oportunitat per a compartir la nostra afició per les quatre rodes”.

L’esdeveniment començarà el dimecres 23 d’octubre amb la cerimònia inaugural en la Ciutat de les Arts i les Ciències i donarà pas a quatre dies d’acció amb el Circuit Ricardo Tormo com a principal escenari, mentres que la clausura també tindrà lloc amb una gala en la Ciutat de les Arts i les Ciències el diumenge 27.

Un total de 27 pilots nacionals han sigut els triats pel seleccionador, Antonio Rodríguez, i estaran capitanejats per Luis Moya, que serà el banderer espanyol en la cerimònia d’inauguració.

La selecció espanyola compta amb tres pilots valencians: José Manuel Pérez Aicart, de Vinaròs; Germán Sánchez Flor, de Torrevieja i Sandro Pérez, d’Elda.

Les entrades per a assistir l’esdeveniment estan a la venda en la web del [Circuit  Ricardo Tormo](https://www.circuitricardotormo.com/eventos/fia-motorsport-games/).

Fecha: 16/10/2024